Jussi Halla-ahon mukaan pääministeri on puhunut muunneltua totuutta.

Pääministeri Antti Rinteen (sd) pitäisi erota, vaatii perussuomalaisten puheenjohtaja Jussi Halla-aho.

Rinne ilmoitti aiemmin hyväksyneensä omistajaohjauksesta vastaavan ministerin Sirpa Paateron (sd) eronpyynnön.

– Näyttää siltä, että Sirpa Paatero uhrattiin. Hän on toiminut tässä Rinteen kilpenä ja Rinne on heittänyt Paateron bussin alle, kommentoi Halla-aho.

Halla-aho ei pidä uskottavana selitystä, että Rinne ei ole tiennyt, miten Paatero on toiminut Posti-asiassa.

– Rinne kertoi eilen eduskunnalle kyselytunnin yhteydessä, että omistajaohjaaja eli hallitus tässä tapauksessa olisi tehnyt selväksi Postille, ettei työehtoshoppailua sallita. Tämänaamuisella tiedotteellaan Postin hallitus kumosi tämän tiedon.

Halla-ahon mielestä Paateron ero ei riitä, myös Rinteen pitäisi erota Posti-sotkun takia.

– Pääministeri ei voi puhua muunneltua totuutta eduskunnassa.

Jos eduskunnassa äänestetään hallituksen luottamuksesta, perussuomalaiset eivät Halla-ahon mukaan aio mennä Rinteen taakse.

– Yritimme lähestyä asiaa rakentavasti pyytämällä pääministeriltä ilmoitusta tästä asiasta. Rinne tyrmäsi sen mielestäni varsin röyhkeästi ilmoittamalla, ettei hän aio mitään ilmoituksia tehdä. Ei tällä tavoin pidä suhtautua eduskuntaan.